Ο ειδικός φρουρός Γιώργος Μυστρίδης είναι ο αστυνομικός που κατάφερε, κάτω από δύσκολες συνθήκες, να ξεγεννήσει μία γυναίκα πρόσφυγα από τη Συρία στο νησί της Χίου.

Ο Γιώργος Μυστρίδης υπηρετεί με τρίμηνη απόσπαση στη Χίο, στο πλαίσιο ενίσχυσης των νησιών του βορειοανατολικού Αιγαίου για το προσφυγικό-μεταναστευτικό. Χωρίς να έχει τις απαραίτητες γνώσεις κατάφερε -επιστρατεύοντας ψυχή και ψυχραιμία- να ξεγεννήσει μία γυναίκα από τη Συρία, καθώς δεν υπήρχε διαθέσιμος γιατρός. Το μωρό γεννήθηκε υγιέστατο.

«Μόλις τη βάλαμε στο φορείο, περιμέναμε το ασθενοφόρο αλλά πέρασαν 20 λεπτά και φώναζε. Βάζω γάντια και βλέπω η κοιλιά χάνεται… Της βγάζω κατευθείαν το κολάν και βλέπω το παιδί να βγαίνει! Εκεί λειτουργείς μόνο με το ένστικτο. Το βγάζω και το βάζω πλάγια, το σηκώνω, το σκουπιζω όσο μπορώ… Και μόλις άρχισε και έκλαιγε, το έβαλα μέσα σε ένα μπουφάν», περιέγραψε στους συναδέλφους του ο αστυνομικός.

Ωστόσο η περιπέτεια του δεν σταμάτησε εκεί. «Ευτυχώς ήρθε μια και μου ζήτησε ψαλίδι. Δεν είχαμε. Αλλά θυμήθηκα ότι έχω τον σουγιά που έχει ψαλίδι. Το φέρνω και μου λέει… κόψε. Τι να σας πω; Ένιωθα σαν να κόβω καλώδιο με βόμβα…», συνεχίζει την περιγραφή ο Γιώργος Μυστρίδης.